Bratislava 6. novembra 2018 (SITA/HSP/Foto:Sputnik-Рамиль Ситдиков)
Držitelia Gagarinovho a Stanleyho pohára by sa stretli vôbec prvýkrát
Prezident Medzinárodnej hokejovej federácie (IIHF) René Fasel oznámil, že v septembri budúceho roka by sa mohol uskutočniť premiérový duel medzi víťazmi Gagarinovho a Stanleyho pohára. Od vzniku nadnárodnej súťaže boli na programe len tri merania síl medzi zástupcami Kontinentálnej hokejovej ligy (KHL) a zámorskej NHL. V roku 2008 sa stretli Metallurg Magnitogorsk s New Yorkom Rangers, o dva roky neskôr na seba narazili SKA Petrohrad s Carolinou Hurricanes a Dinamo Riga s Phoenixom Coyotes. Uviedol web Sports.ru s odvolaním na agentúru TASS.
"Rokovali sme, plánujeme stretnutie najlepšieho tímu KHL a NHL. Komisár zámorskej profiligy Gary Bettman nie je proti tomuto súboju, ale o niektorých bodoch ešte musíme diskutovať. Rovnako o tom musíme debatovať s predstaviteľmi KHL. Bude však ťažšie presvedčiť víťaza Stanleyho pohára, pretože program NHL sa skončí až v júni a my chceme hrať v septembri, čo je citlivý dátum," povedal 68-ročný Fasel.